L-UE ser tisponsorja punti ta' aċċess għall-internet bla fili bla ħlas fil-kunsilli lokali, il-libreriji u postijiet pubbliċi oħra taħt skema ġdida bl-isem WiFi4EU, li ġiet adottata llum mill-Kunsill. Portal WiFi4EU multilingwi li huwa faċilment rikonoxxibbli ser jipprovdi aċċess għal konnessjoni sigura ta' veloċità għolja f'mill-inqas 6 000 komunità lokali madwar l-UE sal-2020. F'Mejju ta' din is-sena ntlaħaq qbil informali mal-Parlament Ewropew dwar din l-iskema. "L-iskema WiFi4EU ser tagħmel aktar aċċessibbli l-internet ta' kwalità għolja għal bosta ċittadini u ser tagħti lill-muniċipalitajiet lokali, lil-libreriji u korpi pubbliċi oħra l-opportunità li jippromwovu s-servizzi diġitali tagħhom. Din tista' saħansitra tagħti bidu għal ċiklu virtuż ta' investiment." Urve Palo, Ministru għall-Intraprenditorija u t-Teknoloġija tal-Informazzjoni tal-Estonja Taħt l-iskema, il-muniċipalitajiet, l-isptarijiet u korpi oħra tas-settur pubbliku ser ikunu jistgħu japplikaw għall-finanzjament tal-installazzjoni ta' punti ta' aċċess għall-Wi-Fi fejn ma jkunx hemm konnessjoni tal-internet privata jew pubblika simili li tkun idduplikata mill-hotspot ġdid. Il-korp pubbliku għandu jimpenja ruħu wkoll li jżomm il-konnessjoni ġdida għal tal-anqas tliet snin. Il-proċedura li trid tiġi applikata ser tkun sempliċi - ser ikun hemm pjattaforma online apposta ġestita mill-Kummissjoni - u l-appoġġ mill-UE ser ikopri sa 100% tal-ispejjeż eliġibbli. Il-finanzjament totali tal-UE għall-iskema jista' jilħaq €120 miljun sal-2019. Dan ser jiġi allokat b'mod ġeografikament bilanċjat fil-pajjiżi kollha tal-UE u, fil-prinċipju, skont min japplika l-ewwel. Il-kriterji tal-għażla eżatti ser jiġu stabbiliti mill-Kummissjoni, li ser tmexxi wkoll l-iskema. L-ewwel sejħa għal proġetti ser titnieda lejn tmiem is-sena jew kmieni fl-2018. Għal aktar informazzjoni dwar l-iskema u kif tapplika, jekk jogħġbok żur is-sit web tal-Kummissjoni. Regolament dwar WiFi4EU (test sħiħ) L-UE ser tniedi hotspots "WiFi4EU" bla ħlas - qbil mal-PE (stqarrija għall-istampa, 29/05/2017) WiFi4EU | Wi-Fi bla ħlas għall-Ewropej (Sit web tal-Kummissjoni) Ara l-paġna tal-laqgħa